SKRIFTLIG FORESPØRGSEL E-0429/00

af Ioannis Averoff (PPE-DE), Antonios Trakatellis (PPE-DE) og Christos Folias (PPE-DE) til Kommissionen

(23. februar 2000)

Om: Støtte til udviklingen af landdistrikterne i Grækenland

Udviklingen af landdistrikterne udgør nu den anden søjle af den fælles landbrugspolitik, og dens retsgrundlag er forordning 1257/1999 af 17. maj 1999(1).

Kommissionen forhandler på indeværende tidspunkt om de tre fællesskabsstøtterammer med medlemsstaterne.

I Grækenland, som har en særdeles stor landbrugsbefolkning som udgør omkring 20 % af hele landets befolkning er udviklingen af landdistrikterne en særdeles vigtig sektor, som kræver særlig opmærksomhed.

I mellemtiden udgør andelen i de græske myndigheders forslag i forbindelse med den tredje fællesskabsstøtteramme kun 11,87 %, som dækker både landbruget og fiskeriet, medens der er afsat 36,7 % til transport. Under den første fællesskabsstøtteramme, og uden at der dengang forelå en særforordning om udviklingen af landdistrikter lå andelen på 12,9 % og under den anden fællesskabsstøtteramme var andelen 13,7 %. Under den tredje fællesskabsstøtteramme er der tale om en betydelig nedskæring.

Kommissionen bedes oplyse, hvilke foranstaltninger den agter at træffe over for de græske myndigheder, således at disse lægger den fornødne vægt på landbrugssektoren og den græske landbrugsbefolkning?

(1) EFT L 160 af 26.6.1999, s. 80.

Svar afgivet på Kommissionens vegne af Franz Fischler

(24. marts 2000)

Kommissionen kan over for de ærede medlemmer bekræfte, at landdistrikternes udvikling faktisk udgør anden søjle af den fælles landbrugspolitik. Det skal også nævnes, at der i Rådets grundforordning om landdistrikternes udvikling, forordning (EF) nr. 1257/1999 af 17. maj 1999 om støtte til udvikling af landdistrikterne fra Den Europæiske Udviklings- og Garantifond for Landbruget (EUGFL) og om ændring og ophævelse af visse forordninger er fastsat foranstaltninger, som finansieres af Udviklingssektionen eller Garantisektionen under EUGFL.

For så vidt angår de regioner og medlemsstater, der er omfattet af mål 1 for strukturinterventionerne (det er tilfældet for Grækenland), medfinansieres de foranstaltninger, der indgår i den pågældende forordning, af to kilder. Nogle foranstaltninger finansieres af EUGFL, Garantisektionen, andre af EUGFL, Udviklingssektionen.

Af de programmer, som de græske myndigheder allerede har forelagt Kommissionen med henblik på finansiering, fremgår det, at de for landdistrikternes udvikling specifikke programmer (som medfinansieres af de to sektioner under EUGFL) for perioden 2000-2006 beløber sig til 2,6 mia. GRD (i 1999-priser). Dette beløb svarer til 16 % af det samlede beløb for alle udviklingsprogrammer, der skal medfinansieres af Fællesskabet, dvs. EF-støtterammen, Samhørighedsfonden og EUGFL, Garantifonden.

Endelig skal det nævnes, at de græske landdistrikter og deres befolkning (foruden EUGFL) modtager støtte fra Den Europæiske Fond for Regionaludvikling (EFRU), Den Europæiske Socialfond (ESF), Samhørighedsfonden og det finansielle instrument for udvikling af fiskeriet (FIUF). Disse fonde, der finansierer transregionale, regionale og lokale programmer, har en direkte og velgørende indvirkning på landdistrikternes beboere.